Tor Helliesen

Tor Helliesen (født 1855 i Halden, død 1914) var en norsk entomolog.

Tor Helliesen ble tidlig interessert i naturen og insekter. Han samlet som ung insekter på Østlandet. Han var ikke en av stifterene da Norsk Entomologisk forening ble stiftet i 1904, men ble medlem året etter, i 1905. Han tok i 1881 matematisk-naturvitenskapelig eksamen ved Universitetet i Kristiania

Stavanger museum 
Han ble i 1882, 27 år gammel, ansatt som  konservator ved Stavanger museum i Stavanger. Han måtte som konservator ved museet dekke et bredt fagspekter, foruten insekter, edderkoppdyr og annen naturhistorie ved de naturhistoriske samlingene. Han hadde også ansvar for både den etnografiske- og oldsaksamlingen. Først i 1909 fikk museet en egen konservartor for arkeologi.

Helliesen bygget opp den entomologiske samlingen ved museet. Den bestod opprinnelig av omtrent 500 eksemplar av insekter fra Asia, Afrika og Amerika. Samlingen ble under Hellisen særlig styrket med biller fra Rogaland og Agder, men også en del teger og gresshopper.  Det ble innkjøpt en samling med sommerfugler.  Senere fikk Helliesen engasjement som bestyrer ved museet.

Biller 
Helliesen var særlig interessert i biller (Coleoptera) og hadde en stor samling fra Rogaland. Han ble regnet som spesialist og var blant de tidligste i Norge som undersøkte denne insekt-gruppen.  Da han døde, etterlot han seg et nesten ferdig manuskript om Stavanger amts Coleoptera.  dette ble av Fritz Jensen fullført og publisert i Stavanger museums årshefter i 1914 og 1915.  De to artiklene omhandlet tilsammen 1 226 arter av biller fra Rogaland. Dette var den gang et høyere artstall enn hva som var publisert fra  Bergens amt og Nord-Norge.   Thomas Georg Münster skrev i Helliesens nekrolog at … i vitenskapelig henseende hadde Helliesen det lykkelige lodd å få sitt arbeidsfelt i en landsdel som for entomologene var nesten fullstendig ukjent.  Vårt kjennskap til Stavanger amts fauna skyldes Helliesens utrettelige arbeid gjennom 30 år. Bare gjennom slikt, langsiktig arbeid blir det mulig å bli kjent med landets insektfauna..

Samme år som han døde, i 1914, fikk han besøk av den unge Andreas Strand og bidrog til Strands interesse for biller.  Sammen drog de ut på en ekskursjon og Strand fikk innføring i innsamling og preparering av insekter.

Publikasjoner  
…  mangelfull liste …
 1914 – Stavanger amts Coleoptera. Del I. Stavanger museum. Årshefte 1914. 90 sider.
 1915 – Stavanger amts Coleoptera. Del II. Stavanger museum. Årshefte 1915. 88 sider.

Gatenavn 
Stavanger har hedret ham med Konservator Helliesens gate på Stokka.

Referanser

Litteratur 
 Broch, Hjalmar. 1954. Zoologiens historie i Norge. Til annen verdenskrig. Akademisk forlag, Oslo. 156 sider.
 Natvig. L.R. 1960. Oversikt over entomologien i Norge gjennom 200 år. Fauna nr. 13. Side 57-71.
 Münster, T.G. 1914. Tor Helliesen. (nekrolog) Stavanger museum. Årshefte 1914.
 Münster, T.G. 1935. Vore nestores. Norsk entomologisk tidsskrift. Bind 3. Side 1-3.
 Sømme, L. & Hansen, L.O. (bilderedaktør). 2004. Entomologiens historie i Norge. Norsk entomologisk forening * 1904-2004  Norsk entomologisk forening, Zoologisk museum, Universitetet i Oslo. 326 sider. ISBN 82-996923-1-8

Eksterne lenker 
 Norsk entomologisk forening – for deg som vil lære mer om insekter.

Norske entomologer
Norske arkeologer
Personer fra Halden kommune
Fødsler i 1855
Dødsfall i 1914